የኮሮና ቫይረስ ሥርጭትን ለመከላከል ይረዳሉ በተባሉ ጉዳዮች ላይ ውሳኔ ተላለፈ
የኮሮና ቫይረስን ለመከላከል የተቋቋመው ብሔራዊ አስተባባሪ ኮሚቴ አባላት ዓርብ መጋቢት 11 ቀን 2012 ዓ.ም. ከጠቅላይ ሚኒስትር ዓብይ አህመድ ጋር ባደረጉት ውይይት፣ በተለያዩ ጉዳዮች ላይ ውሳኔ አሳለፉ፡፡ የጠቅላይ ሚኒስትር ጽሕፈት ቤት ባወጣው መግለጫ እንዳስታወቀው፣ የኮሮና ቫይረስ ሥርጭትን ለመከላከል የሚረዱ ውሳኔዎች ተወስነዋል፡፡ በውሳኔው መሠረት ወደ ኢትዮጵያ የሚመጡ መንገደኞች ሁሉ በራሳቸው ወጪ ለዚሁ ዓላማ በተወሰኑ ሆቴሎች ውስጥ ለ14 ቀናት ራሳቸውን ለይተው እንዲቆዩ፣ የኢትዮጵያ አየር መንገድ ወደ 30 አገሮች የሚያደርገውን በረራ በጊዜያዊነት እንዲያቆም፣ መንግሥት በሃይማኖት ተቋማትና በአምልኮ ሥፍራዎች የምዕመናን መሰባሰብ በጊዜያዊነት መቋረጡን የሚደግፍ መሆኑን፣ የቫይረሱን ሥርጭት ለመግታት ያስችል ዘንድ ንክኪን በማያስከትሉ ሌሎች አማራጮች አምልኮ ቢካሄድ እንደሚመረጥ ማስታወቁ በውሳኔው ተካቷል። ማረሚያ ቤቶች ጊዜያዊ ማቆያቸውንና ሌሎች ሥፍራዎችን በመጠቀም ጭምር መተፋፈግን እንዲያስቀሩ፣ በተጨማሪም አዳዲስ ታራሚዎች ወደ ማረሚያ ቤት ከመግባታቸው በፊት የኮሮና ቫይረስ ምርመራ እንዲያካሂዱ፣ ታራሚዎችን መጠየቅ ለተወሰነ ጊዜ የተከለከለ መሆኑን፣ በቀላል ጥፋት ምክንያት ማረሚያ ቤት የገቡ ወይም የዕርምት ጊዜያቸው የተቃረበ ታራሚዎች እንዲፈቱ የሚሉትም የውሳኔው አካል ናቸው።  የውጭ ዜጎችን መተናኮል ተቀባይነት የሌለውና ኢትዮጵያዊ ያልሆነ ጥፋት መሆኑን፣ ሕዝቡ ቫይረሱ ዘርና ዜግነት የማይለይ እንደሆነ ተገንዝቦ በውጭ ዜጎች ላይ ጣት ከመቀሰርና ከማግለል ይልቅ፣ ጤና ሚኒስቴር ባወጣው መመርያ መሠረት ቫይረሱን የመከላከል ዕርምጃዎች መውሰድ እንዳለበት፣ ላለፉት ቀናት የማስተባበር ሥራ ሲያከናውኑ የነበሩ ወጣቶችም የበጎ ፈቃድ ሥራዎቻቸውን ሲቀጥሉ፣ በተመሳሳይ ራሳቸውን እንዲጠብቁና ቫይረሱን የመከላከያ ዕርምጃዎች ተፈጻሚ እንዲያደርጉ በውሳኔው ተገልጿል፡፡የኮሮና ቫይረስ መከላከያ ብሔራዊ ኮሚቴ ወሳኝ የነፍስ አድን ሥራዎችን በቂ መገልገያዎችና መሣሪያዎች ሳይኖሯቸው በማከናወን ላይ የሚገኙትን የሕክምና ባለሙያዎች አመሥግኗል፡፡ ቫይረሱ የተገኘባቸው ሰዎች ቁጥር ከመጨመሩ ጋር ተያይዞ ኮሚቴው በትምህርት ላይ ያሉትን ጨምሮ፣ ሁሉም የሕክምና ባለሙያዎች ለብሔራዊ ግዳጅ እንዲዘጋጁ ጥሪውን አቅርቧል፡፡ በመጀመሪያው ዙር በአሊባባ ባለቤት በጃክ ማ የተበረከቱ የምርመራ ቁሳቁሶች፣ የአፍ መሸፈኛ ጭምብሎች፣ እንዲሁም ቫይረሱን የተመለከቱ መመርያዎች እሑድ መጋቢት 13 ቀን 2012 ዓ.ም. እንደሚደርሱ፣ ኮሚቴው ለመላው ኢትዮጵያና እንዲደርሳቸው ለታሰበላቸው የአፍሪካ አገሮች ለማሠራጨት ቅድመ ዝግጅት እያካሄደ መሆኑን፣ የጭፈራ ቤቶችና የመጠጥ ቤቶች ቫይረሱን የመከላከልና ሥርጭቱን የመግታቱ አካል ሆነው በጊዜያዊነት ሥራቸውን እንደሚያቆሙ፣ ይህንን አሳሳቢ የጤና ሁኔታ በመጠቀም ከገበያ ዋጋ ከፍ ባለ መጠን በመሸጥ ትርፍ ለማጋበስ በሚሞክሩ ግለሰቦችና የንግድ ተቋማት ላይ ዕርምጃ መወሰዱ እንደሚቀጥል፣ ክልሎች ከፌዴራል መንግሥት ድጋፍ እየተደረገላቸው ዝግጁነታቸውን ብቁ ለማድረግ በመሥራት ላይ እንደሚገኙ በመግለጫው ተገልጿል። የቫይረሱን ሥርጭት ለመግታት በማኅበረሰቡ ውስጥ የውኃ እጥረት መከሰቱን በተመለከተ ጠቅላይ ሚኒስትር ዓብይ ወቅታዊውን ችግር ለመፍታት፣ መጠናቀቂያቸው የደረሱ ፕሮጀክቶች እንዲፋጠኑ የተለየ ትኩረት መሰጠቱን መናገራቸው ተጠቁሟል። በተጨማሪም በተለይ ተጋላጭ በሆኑ የማኅበረሰብ ክፍሎች ላይ ቫይረሱ የሚያሳድረውን የኢኮኖሚ ጫና ለመመዘን፣ በተቋቋመ የኢኮኖሚ ንዑስ ኮሚቴ አማካይነት በቀጣዮቹ ቀናት የሚወሰዱ ዕርምጃዎችን የተመለከተ ተጨማሪ መረጃ ይፋ ይደረጋል ተብሏል። 